b'\n_START_ARTICLE_\nTorgny Lindgren\n_START_PARAGRAPH_\nGustav Torgny Lindgren (16. juuni 1938 Raggsj\xc3\xb6, Norsj\xc3\xb6 vald \xe2\x80\x93 16. m\xc3\xa4rts 2017 Stockholm) oli rootsi kirjanik._NEWLINE_Torgny Lindgren s\xc3\xbcndis Andreas Lindgreni ja Helga Bj\xc3\xb6rki pojana. Ta \xc3\xb5ppis Ume\xc3\xa5s \xc3\xb5petajaks ning t\xc3\xb6\xc3\xb6tas selles ametis kuni 1970. aastate keskpaigani. Ta tegutses aastaid kohaliku omavalitsuse poliitikuna, kuuludes Rootsi Sotsiaaldemokraatlikku T\xc3\xb6\xc3\xb6lisparteisse. 1980. aastail p\xc3\xb6\xc3\xb6rdus ta katoliku usku._NEWLINE_Lindgren tuli kirjandusse 1965. aastal luuletajana, ent tema l\xc3\xa4bimurre oli alles 1982. aastal romaaniga "Mao tee kalju peal" ("Ormens v\xc3\xa4g p\xc3\xa5 h\xc3\xa4lleberget"). Lindgreni teoseid on t\xc3\xb5lgitud rohkem kui 30 keelde ning ta on t\xc3\xa4nap\xc3\xa4eva Rootsi rahvusvaheliselt edukamaid kirjanikke. 1991. aastal sai ta Rootsi Akadeemia liikmeks.'